ગુજરાતી સાહિત્યકારો વિશે આપણા મનમાં એક ચોક્કસ છાપ ઘર કરી ગઈ છે. લઘરવઘર વાળ, ઈસ્ત્રી કર્યા વિનાનો ખાદીનો ઝભ્ભો, વધી ગયેલી દાઢી, પગમાં કાનપુરી ચપ્પલ, કાયમ ખભે લટકતો ખાદીનો થેલો અને તેમાં સદાય જોવા મળતા સ્વરચિત પુસ્તકોનો જૂનો સેટ. ચીપી ચીપીને બોલાતી ગુજરાતી ઉપરાંત જેવા કોઈ પોતાની રચનાના વખાણ કરે કે તરત તેને પોતાનું કોઈ જૂનું પુસ્તક ભેટમાં આપી દઈને કાયમ માટે પોતાના કરી લેવાની સ્ટાઈલ ગુજરાતી સાહિત્ય જગતમાં બહુ જૂની છે. આ એ સમયની વાત છે જ્યારે પરિષદ અને અકાદમી સિવાય સાહિત્યનો બીજો કોઈ ચોકો નહોતો.